## Pravilnik o obavljanju djelatnosti kladionica

### NN 84/1999 (13.8.1999.), Pravilnik o obavljanju djelatnosti kladionica

# **MINISTARSTVO FINANCIJA**

Na temelju članka 80. Zakona o igrama na sreću ("Narodne novine" broj
36/98), ministar financija donosi

## **PRAVILNIK**

### **O OBAVLJANJU DJELATNOSTI KLADIONICA**

Članak 1.

Ovim Pravilnikom se potanje uređuju uvjeti za obavljanje djelatnosti
kladionica u skladu s odredbama Zakona o igrama na sreću.

Članak 2.

(1) Trgovačka društva registrirana samo za obavljanje djelatnosti kladionica
i s time povezanim djelatnostima i priređivači klasičnih igara na sreću
mogu na temelju odobrenja Ministarstva financija organizirati raznovrsna
klađenja.

(2) Trgovačka društva (u daljnjem tekstu: priređivači), koja na području
Republike Hrvatske obavljaju djelatnost raznovrsnih klađenja, uz uvjete
propisane Zakonom o igrama na sreću moraju donijeti opća pravila klađenja
koja obvezno moraju sadržavati sljedeće:

1. naziv i sjedište priređivača,

2. naziv tijela priređivača koje je donijelo odluku o priređivanju igre,
datum i broj zaključka,

3. opis i vrijeme trajanja klađenja,

4. uvjete za sudjelovanje klađenju,

5. područje na kojem se klađenje priređuje,

6. minimalnu visinu uplate kao i maksimalni iznos dobitka po jednom
uplaćenom listiću, odnos uplata-dobitak tijekom igre i način izvještavanja
o istom,

7. opis uplatnog listića,

8. način i rok isplate novčanih dobitaka,

9. način na koji će se igrači upoznati s pravilima klađenja te

10. odredba da osobe mlađe od 18 godina nemaju pravo pristupa klađenju.

(3) Pravila klađenja iz stavka 2. ovog članka donosi priređivač, a primjenjuju
se po dobivenoj suglasnosti Ministarstva financija.

Članak 3.

Pored pravila iz članka 2. ovoga Pravilnika, priređivač raznovrsnih
klađenja mora ispunjavati sljedeće uvjete:

1. priređivač (trgovačko društvo) mora imati najmanje jednog zaposlenika
s položenim ispitom za posrednika u trgovanju vrijednosnim papirima,

2. priređivač mora obavljati djelatnost u najmanje 10 poslovnica (uplatnih
mjesta) za primanje uplata, raspoređenih u najmanje 5 gradova, s time da
mora otpočeti djelatnost u svim poslovnicama u roku od 6 mjeseci od dana
dobivenog odobrenja,

3. priređivač mora imati potpisani ugovor o poslovno-tehničkoj suradnji
minimalno godinu dana, s jednom od registriranih kladionica u inozemstvu,
a koja posluje najmanje 5 godina i ima najmanje 100 uplatnih mjesta, kojim
treba biti uređena tehnička pomoć pri izradi programa računalnog sustava,
obuka kadrova i obveza razmjene kladioničkih tečajeva, ponuda za klađenje
i službenih rezultata, s time da je takav ugovor obvezan pribaviti u roku
od 6 mjeseci od dana dobivenog odobrenja,

4. priređivač mora imati u vlasništvu ili raspolagati pravom korištenja
prostora u kojem se nalazi sjedište društva ili poslovnica (uplatno mjesto)
društva i

5. imati rješenja o ispunjavanju minimalno-tehničkih uvjeta za sjedište
društva i svaku poslovnicu (uplatno mjesto).

Članak 4.

Listić na kojem se primaju uplate mora obavezno sadržavati sljedeće
podatke:

1. naziv i adresu priređivača koji priređuje klađenje i adresu, poslovnice
(uplatnog mjesta),

2. datum i vrijeme (sat i minute) kada je uplata izvršena,

3. iznos uplate i možebitni dobitak u slučaju pogođenog rezultata i

4. manipulativne troškove za provođenje klađenja.

Članak 5.

(1) Svi listići koji su uplaćeni tijekom godine moraju se sigurnosno
arhivirati na elektronskom mediju (CD-disku) i čuvati do kraja poslovne
godine.

(2) Dobitni i poništeni listići se uz čuvanje na elektronskom mediju
moraju i fizički pohraniti u arhivu i čuvati do roka određenog stavkom
1. ovoga članka.

Članak 6.

(1) Priređivanje raznovrsnih klađenja, na području Republike Hrvatske,
može se obavljati isključivo putem računalnog sustava s kojim je poslovnicama
(uplatnim mjestima) omogućena direktna veza sa središnjom bazom podataka
koja se nalazi u sjedištu društva.

(2) Središnja baza podataka mora biti podešena na način da se u svako
doba za svaku poslovnicu (uplatno mjesto) mogu izlistati sljedeći podaci:
visina uplata, visina isplata dobitaka, iznos neisplaćenih dobitaka, broj
poništenih listića te ukupni financijski rezultati u tom trenutku.

Članak 7.

(1) Sjedište društva, priređivača raznovrsnih klađenja, mora biti opremljeno
računalnom opremom koja omogućava, upravnom tijelu ovlaštenom za nadzor
poslovanja, da u svakom slučaju može izvršiti uvid u ukupno poslovanje
priređivača i svake poslovnice (uplatnog mjesta).

(2) Poslovnica društva (uplatno mjesto), mora biti površine od najmanje
15 m˛ i mora obavezno biti opremljena:

1. računalnim sustavom za primanje uplata, povezanim sa središnjom bazom
podataka u sjedištu društva,

2. metalnom kasom u kojoj moraju biti pohranjeni dobitni, nedobitni
i

3. poništeni listići koj nisu pohranjeni u arhivu,

4. na dostupnom mjestu za sve igrače izloženim općim pravilima klađenja
s ponudom (tečajevima) na osnovu kojih se oklade primaju.

(3) Primanje uplata za klađenje može se organizirati samo u onim poslovnicama
(uplatnim mjestima) za koje je priređivač dobio odobrenje Ministarstva
financija.

(4) Iznimno od odredbi stavka 1. ovog članka, poslovnica društva, (uplatno
mjesto), može biti organizirana u sklopu prostorija gdje se tradicionalno
priređuju igre na sreću (igračnice, automat klubovi i uplatna mjesta za
klasične igre na sreću), s time da površina uplatnog mjesta mora zadovoljavati
minimalno tehničke uvjete za primanje uplate.

Članak 8.

Priređivač koji se bavi priređivanjem raznovrsnih klađenja obavezan
je voditi dnevne i mjesečne evidencije koje moraju sadržavati sljedeće
podatke.

1. iznos primljenih uplata,

2. iznos isplaćenih dobitaka,

3. iznos dobitaka koji su ostali neisplaćeni,

4. broj poništenih listića i

5. ukupni financijski rezultat.

Članak 9.

Mjesečnu evidenciju s konačnim obračunom rezultata poslovanja i dokazom
o uplati mjesečne naknade za priređivanje klađenja, obračunane u skladu
s odredbama članka 34. stavka 1. Zakona o igrama na sreću, priređivač je
dužan dostaviti, Ministarstvu financija, najkasnije petnaestog dana tekućeg
mjeseca za protekli mjesec.

Članak 10.

(1) Na području Republike Hrvatske zabranjuje se priređivanje raznovrsnih
klađenja:

1. koja su u suprotnosti s pozitivnim zakonskim propisima i općim moralnim
načelima i

2. na političke događaje.

(2) Zaposlenicima priređivača zabranjuje se klađenje u kladionici u
kojoj su zaposleni.

Članak 11.

Ovaj Pravilnik stupa na snagu osmog dana od dana objave u "Narodnim
novinama".

Klasa: 461-01/99-01/274
Urbroj: 513-07/99-01
Zagreb, 3. kolovoza 1999.

Ministar financija **mr. Borislav Škegro,** v. r.

Pravilnik, NN 84/1999-1511